'Korrupsie in ANC soos 'n kanker' | Maroela Media
'Korrupsie in ANC soos 'n kanker'
Mmusi Maimane. Foto: DA
Mmusi Maimane, leier van die DA, het Dinsdag behoorlik onder pres. Jacob Zuma en die ANC ingevaar.
Maimane het gesê wanneer LP's tot hul posisies verkies word, lê hulle 'n eed af waarin hulle beloof om die grondwet te handhaaf. "Die grondwet stel dit duidelik dat indien die president die grondwet minag hy verwyder kan word. Dit is om dié rede julle plig om ten gunste daarvan te stem."
Maimane het ANC-LP's daarvan beskuldig dat hulle nie die oppergesag van die reg respekteer nie en dat hy en sy mede-LP's dus weet dat ANC-LP's nie ten gunste sal wees van die mosie om Zuma in 'n staat van beskuldiging te plaas nie.
"Die grondwethof se uitspraak moes genoeg gewees het om Zuma se lot te bepaal. Wanneer die hoogste hof in die land beslis dat die man, in die hoogste amp van die land, die grondwet geminag het, moes dit die einde gewees het," het Maimane gesê.
Volgens Maimane het Suid-Afrikaners Zuma se "leë verskoning" met "minagting van die hand gewys". "Die woede in ons land is vandag steeds tasbaar. Die mense in die land hou nie daarvan om vir die gek gehou te word nie. Dit is wat Zuma en [ANC-sekretaris-generaal Gwede] Mantashe Vrydagaand gedoen het. Hulle het gesê dis als net 'n misverstand, dat Zuma swak geadviseer is, dat hy altyd sou voldoen en dat dit nie 'n belangrike kwessie is nie."
Maimane het gesê dit is wel 'n belangrike kwessie. "Dit is 'n belangrike kwessie wanneer die president R246 miljoen van openbare fondse gebruik op sy private woning; dit is 'n belangrike kwessie wanneer hy ontken dit is openbare fondse; dit is 'n belangrike kwessie wanneer hy sê dit was net vir veiligheidsopgraderings; dit is 'n belangrike kwessie wanneer hy sê gaan niks terugbetaal nie; dit is 'n belangrike kwessie wanneer hy ministers versoek om met flou verskonings vorendag te kom soos dat [die swembad] 'n vuurpoel is."
Maimane het gesê vandag is 'n geskiedkundige dag. "Almal sal vandag sien die ANC het sy rigting verloor en dat daar geen manier is om dit weer te vind nie. Korrupsie is nie net tot een persoon in die ANC beperk nie. Dit is in die hele party soos 'n kanker terwyl die fokus op een groot en kwaadaardige gewas is."
Volgens Maimane sal die ANC vandag "vir Jacob Zuma kies" en is dit in die kiesers se hande om 'n ander besluit te neem. "En glo my, hulle sal stem vir verandering."
Verteenwoordigers van onder andere die EFF, IVP, NFP, UDM, VF Plus, Cope, ACDP, ANC, Agang en die PA sal nou die Nasionale Vergadering toespreek voor daar oor die mosie gestem word.
Volg die Zuma-mosie regstreeks hier.
KZN-molesteerder sit lank
Regslui bespreek Nkandla-uitspraak tydens seminaar
Vryheids Front skrik wakker al die ander klein partytjies is onmiddellik by hierdie belangrike kwessie teenwoordig. Ons, jul ondersteuners wag op julle. ONS VERWAG MEER VAN JULLE!!!!!
Mmusi Maimane het twee meestersgrade – een in Teologie. .Nog redelik jonk maar met sy hart op die regte plek. Hy het waagmoed en integriteit. Ek hou van die ordentlike manier waarop hy dinge aanpak en deurvoer. Ek gaan beslis vir hom stem
Stem saam, hy het my ook beindruk!
Ek is hoopvol ek sien 'n ANC wat te trosts en korrup is vir om te draai en hulle gaan hulle self vernietig.